Diaouled ar Menez

Diaouled ar Menez eo ar strollad sonerezh en deus roet lañs da c’hiz ar strolladoù fest-noz.
Savet eo bet ar strollad e dibenn 1971 gant Yann-Erwan ar C’horr, Bruno ar Manac’h ha Fulup ar Balp e Karaez, gant an anv Avel ar C’hwitell da gentañ. Tommet e oant ouzh sonerezh ar vro war-lerc’h berzh Alan Stivell.
Yann Goasdoue a gemero perzh ganto buan a-walc’h e 1972, ha kemer a reont neuze an anv Diaouled ar Menez, anv kavet gant Youenn Gwernig.
Diazezet eo o sonerezh, leun a startijenn, war donioù dañs Breizh-Izel dreist-holl.
Menegomp eo brezhoneg hepken a weler war golo o fladennoù, pezh a zo ral er metoù-se.

Sonerien
Pennañ sonerien bet ar strollad :
Yann Goasdoue, bombard, taboulin
Yann-Erwan ar C’horr, akordeoñs
Bruno ar Manac’h, gitar, mandolinenn
Mikael Sohier, bombard
Tangi an Dore, gitar boud
Melaine Favennec, violoñs
Fulup ar Strad, binioù

Pladennoù
En Dro - Ton Doubl (45 tro), 1972, embannet gant Arfolk
Diaouled ar Menez (33 zro), 1973, embannet gant Arfolk SB 318
Atav ez eomp (33 zro), SB 364
Merc’h an Diaoul, BUR 817
Tonioù gant Diaouled ar Menez a gaver ivez war Beilhadeg e Menez-Kamp ha Kertalg 1973.
Rummad:Strolladoù sonerien Breizh